**OBVESTILO ZA JAVNOST**

**ZASEDALA SKUPŠČINA JAVNEGA HOLDINGA LJUBLJANA IN**

**SVET USTANOVITELJEV JAVNIH PODJETIJ**

**Ljubljana, 25. oktober 2023 – Danes so družbeniki Javnega holdinga Ljubljana na seji skupščine obravnavali poročilo o poslovanju družbe Javni holding Ljubljana in odvisnih družb za obdobje januar – junij 2023, imenovali člane nadzornega sveta družbe za novo mandatno obdobje ter se seznanili z informacijo o poslovanju Javnega holdinga Ljubljana in odvisnih družb za obdobje januar – september 2023.** **V nadaljevanju je zasedal tudi Svet ustanoviteljev.**

Družbeniki so na seji skupščine Javnega holdinga Ljubljana obravnavali polletno poročilo o poslovanju družb Javni holding Ljubljana, VOKA SNAGA, Energetika Ljubljana in LPP. Vse odvisne družbe so tudi v obdobju med januarjem in junijem 2023 svoje dejavnosti izvajale kakovostno in zanesljivo. V prvem polletju 2023 sta negativni poslovni izid izkazali VOKA SNAGA v višini 1.837.640 EUR in LPP v višini 3.678.745 EUR. Na negativen rezultat obeh družb so še vedno vplivale visoke cene energentov, ki jih družbi potrebujeta za izvajanje svojih storitev. Energetika Ljubljana je v omenjenem obdobju poslovala pozitivno s čistim poslovnim izidom v višini 11.143.797 EUR. K pozitivnemu poslovnemu rezultatu je prispevala predvsem prodaja pasovne električne energije, na osnovi v letu 2022 sklenjenih pogodb. Obvladujoča družba Javni holding Ljubljana je v prvem polletju 2023 dosegla pozitivni poslovni izid v višini 219.550 EUR.

Družbe so v prvih šestih mesecih letošnjega leta v investicijske projekte vložile 23,37 mio EUR sredstev družb, od tega 3,25 mio EUR za postavitev plinsko-parne enote (PPE-TOL). Za potrebe obnov in nadomestitev je bilo porabljenih 15,34 mio EUR, za razvojne projekte pa 8,03 mio EUR. Družba **VOKA SNAGA** je največ investicij realizirala v projektih dejavnosti ravnanja s pitno in odpadno vodo, v okviru katerih so potekale zamenjave dotrajanega omrežja predvsem v Mestni občini Ljubljana, v manjšem obsegu pa tudi v občinah Dol pri Ljubljani, Brezovica in Škofljica. V okviru velikega kohezijskega projekta Čisto zate, kjer družba aktivno sodeluje kot bodoči upravljavec, so se dela izvajala na CČN Ljubljana, znotraj štirinajstih aglomeracij MOL in na povezovalnem kanalu C0. Na CČN Ljubljana so bili v prvem polletju dokončani objekti na liniji vode, dela na objektih linije blata pa so bila zgrajena 88 %. Do konca prvega polletja je bilo zgrajenih 97,6 % povezovalnega kanala C0, do danes pa 98,9 %. Potrebno je zgraditi še 128 m kanala, kar znaša 1,1 % celotne trase. V občinah Medvode in Vodice je gradnja kanala zaključena. V okviru aglomeracij nad 2000 PE v MOL je bilo v prvem polletju zgrajenih 38.493 m kanalizacije. Največja strateško in energetsko-okoljska naložba **Energetike Ljubljana**, izgradnja PPE-TOL, je v zaključni fazi. V prvi polovici leta so se odvijale intenzivne priprave za vroče zagone, ki so se začeli v začetku septembra in bodo trajali več tednov, na gradbenem področju pa so potekala manjša zaključno-korekcijska dela na objektih. Družbi **VOKA SNAGA in Energetika Ljubljana** kot partnerja sodelujeta pri skupnem projektu »Vzpostavitev objekta za energijsko izrabo odpadkov (OEIO)«, ki bo omogočil povečanje samooskrbe z domačimi energetskimi viri in zagotovil krožno gospodarstvo na celotnem področju ravnanja z odpadki. V prvem polletju leta 2023 se je za OEIO pripravljala idejna študija energijske izrabe odpadkov v Ljubljani (I. faza) in pripravljale aktivnosti za preučitev možnosti postavitve OEIO na lokaciji ob RCERU Ljubljana. Družba **LPP** je največ investicijskih sredstev namenila za odkup 7 avtobusov mestnega potniškega prometa, ki jih je družba imela v najemu pri MOL in nakup vozila Kavalir.

V nadaljevanju seje so se družbeniki seznanili z informacijo o poslovanju družbe Javni holding Ljubljana in odvisnih družb za obdobje januar – september 2023. Družbi VOKA SNAGA in LPP v tem obdobju beležita negativni rezultat, in sicer VOKA SNAGA v višini 0,6 mio EUR in LPP v višini 6,5 mio EUR. Pozitivni rezultat sta dosegli Energetika Ljubljana v višini 10,2 mio EUR in Javni holding Ljubljana v višini 0,5 mio EUR.

Družbeniki so na seji imenovali člane nadzornega sveta družbe Javni holding Ljubljana za novo mandatno obdobje. Skladno z Družbeno pogodbo o ustanovitvi Javnega holdinga Ljubljana ima nadzorni svet družbe devet članov. Šest članov nadzornega sveta imenuje skupščina na predlog MOL za mandatno dobo štirih let, tri člane nadzornega sveta pa na usklajen predlog manjšinskih družbenikov za mandatno dobo dveh let po sistemu rotacije, tako da se v štirih letih izmenjajo člani, imenovani na predlog vseh šestih manjšinskih družbenikov. Na predlog MOL je v nadzorni svet družbe za novo mandatno obdobje ponovno imenovanih pet članov tekočega mandata, in sicer Jadranka Dakić, Jelka Žekar, Mateja Avbelj Valentan, Vasja Butina in Miha Butara, za šestega člana na predlog MOL pa je bil imenovan Sašo Rink. Na usklajen predlog manjšinskih družbenikov so bili v nadzorni svet družbe imenovani Anita Mežek, predstavnica Občine Medvode, Natalija Pavlin, predstavnica Občine Dobrova – Polhov Gradec in Darko Jurca, predstavnik Občine Brezovica. Imenovani mandat nastopijo 18. decembra 2023.

Skupščini je sledila seja Sveta ustanoviteljev, na kateri so člani sprejeli poročilo o delu Sveta ustanoviteljev za obdobje od septembra 2022 do avgusta 2023, kar predstavlja devetnajsto leto delovanja tega skupnega organa občin in v katerem je bilo sprejetih 32 sklepov, vsi soglasno. V nadaljevanju seje so se člani seznanili s kreditnimi pogoji zadolžitev odvisnih družb v skupini Javni holding Ljubljana v letu 2023 in predlogom dodatne kratkoročne in dolgoročne zadolžitve družbe VOKA SNAGA v letu 2023.

Vsi sklepi so bili sprejeti soglasno.